Útvar hlavného kontrolóra
Mesta Košice

Správa
o výsledku kontroly

	
V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v období od        7. 10. 2009 do 14. 10. 2009 kontrolu dodržiavania termínov, resp. lehôt pri vybavovaní spisov, dokumentov a žiadostí a taktiež na dodržiavanie a plnenie uznesení MZ v Košiciach za obdobie január – august 2009 na Útvare hlavného architekta mesta Košice.

Kontrolou bolo zistené:

I. Dodržiavanie termínov pri vybavovaní spisov, dokumentov a žiadostí zaslaných na    Útvar hlavného architekta (ÚHA)

	V zmysle čl. 9 Registratúrneho poriadku pre správu registratúry ÚHA mesta Košice zo dňa 1. 1. 2005 spisy sa vybavujú v lehotách ustanovených všeobecne záväznými predpismi, inak lehotu určí riaditeľ v závislosti od naliehavosti a náročnosti vybavenia veci. Určená lehota sa vyznačí na spisovom obale i v denníku.
	Z predložených registratúrnych denníkov a vybraných spisových obalov vyplýva, že iné lehoty na vybavenie spisov ako ich udáva všeobecne záväzný predpis neboli určené.

	Podľa § 49 čl. 1) a 2) zákona č. 71/1967 Zb. o správnom konaní (správny poriadok) v znení neskorších zmien, lehoty pre rozhodnutie sú stanovené nasledovne:

- čl. 1) 	V jednoduchých veciach, najmä ak možno rozhodnúť na podklade dokladov predložených účastníkom konania, správny orgán rozhodne bezodkladne

- čl. 2)	V ostatných prípadoch, ak osobitný zákon neustanovuje inak, je správny orgán povinný rozhodnúť vo veci do 30 dní od začatia konania, vo zvlášť zložitých prípadoch rozhodne najneskôr do 60 dní, ak nemožno vzhľadom na povahu veci rozhodnúť ani v tejto lehote, môže ju primerane predĺžiť odvolací orgán. Ak správny orgán nemôže rozhodnúť do 30, prípadne do 60 dní, je povinný o tom účastníka konania s uvedením dôvodu upovedomiť.

	Kontrolou jednotlivých záznamov v registratúrnych denníkoch bolo zistené, že 30 dňové lehoty na vybavenie veci v mnohých prípadoch neboli dodržané. Nedodržanie lehôt v jednotlivých prípadoch je uvedené v tabuľkovej časti, ktorá tvorí prílohu správy.
	Z 50 náhodne vybraných spisov ku kontrole bolo zistené, že v prípadoch, pri ktorých nebola dodržaná 30 dňová lehota na vybavenie veci sa v spisoch nenachádzali oznámenia o predĺžení lehoty ani záznamy o ich predĺžení na spisových obaloch. 
Kontrolné zistenia ukázali, že v niektorých prípadoch došlo k nedodržaniu 30 dňovej lehoty, aj keď stanoviská k požiadavkám boli príslušnými pracovníkmi ÚHA spracované včas, ale doručené žiadateľovi boli po lehote, ako napr.:

- por. č. spisu 614

	Požiadavka VSE a.s. Košice o stanovisko k stavebnému povoleniu k výstavbe a rekonštrukcii 34 parkovacích miest na Hollého ulici.
	Požiadavka zo dňa 20. 2. 2009. Dátum spracovania odpovede uvedený na liste            16. 3. 2009. Prevzaté osobne 6. 4. 2009.
- por. č. spisu 116

	Žiadosť o stanovisko k prenájmu 25 parkovacích miest od spoločnosti TD GROUP s.r.o. Košice zo dňa 19. 1. 2009. Dátum spracovania odpovede uvedený na liste 6. 2. 2009. Prevzaté osobne 10. 3. 2009.

- por. č. spisu 298

	Žiadosť o stanovisko k stavebnému konaniu pre komunikácie a spevnené plochy, Hospodársky areál – Šaca od spoločnosti KE Inžiniering s.r.o. Košice, zo dňa 28. 1 2009. Dátum spracovania odpovede uvedený na liste 27. 2. 2009. Odoslané poštou dňa 19. 3. 2009.

- por. č. spisu 518

	Žiadosť spoločnosti U.S. Steel s.r.o. Košice o vydanie stanoviska k projektovej dokumentácii stavby – Nové parkovisko pri bráne č. 1 zo dňa 13. 2. 2009. Dátum spracovania odpovede uvedený na liste 12. 3. 2009. Prevzaté osobne dňa 8. 4. 2009.

- por. č. spisu 859

	Žiadosť o vyjadrenie k územnému rozhodnutiu k parkovacej ploche na Werferovej ul. od spoločnosti ASTON BUILDING s.r.o. Košice zo dňa 12. 3. 2009. Odpoveď spracovaná dňa         6. 4. 2009. Odoslané poštou dňa 21. 5. 2009.

- por. č. spisu 356

	Žiadosť o stanovisko v súvislosti s realizáciou stavby – Spevnená plocha pod kontajnery na Čapajevovej ul. od starostu MČ Košice – Západ zo dňa 2. 2. 2009. Odpoveď spracovaná dňa 4. 3. 2009. Odoslané poštou dňa 18. 3. 2009.

- por. č. spisu. 320

	Žiadosť o vyjadrenie sa ku projektovej dokumentácii na zateplenie domu Clementisova 10, 11, 12 od spoločnosti PROBYT PLUS s.r.o. Košice zo dňa 29. 1. 2009. Dátum spracovania odpovede uvedený na liste 11. 2. 2009. Prevzaté osobne dňa 11. 3. 2009.

- por. č. spisu 846

	Žiadosť o odkúpenie pozemku č.p. 999/8, k.ú. Severné mesto od Ľubomíra F., Košice zo dňa 11. 3. 2009. Odpoveď spracovaná dňa 27. 3. 2009. Prevzaté osobne dňa 11. 5. 2009.

- por. č. spisu 148

	Žiadosť o vyjadrenie k výstavbe rodinného domu v Krásnej od Ing. Kataríny K., Košice zo dňa 21. 1. 2009. Odpoveď spracovaná dňa 18. 2. 2009. Prevzaté osobne dňa 16. 3. 2009.

- por. č. spisu 4

	Žiadosť o vyjadrenie k umiestneniu rodinného domu pre účely stavebného povolenia od Ing. Petra H., Košice zo dňa 7. 1. 2009. Odpoveď spracovaná dňa 14. 1. 2009. Prevzaté osobne dňa 2. 3. 2009.

- por. č. spisu 338

	Žiadosť o predbežné stanovisko k využitiu a spôsobilosti pozemkov o rozlohe 6 942 m2, k.ú. Terasa od spoločnosti EUROCONT s.r.o. Košice zo dňa 30. 1. 2009. Odpoveď spracovaná dňa 6. 2. 2009. Odoslané poštou dňa 1. 4. 2009.

	Ďalšie kontrolné zistenia ukázali, že v registratúrnych denníkoch nie je uvedený dátum o ukončení vybavenia požiadaviek a žiadostí, pričom vo vybraných spisoch sa nachádzali odpovede z ÚHA ako napr.:

- por. č. spisu 152

	Žiadosť Ing. Aleny B., Košice o vyjadrenie k projektovej dokumentácii rodinného domu zo dňa 21. 1. 2009. Odpoveď žiadateľke bola spracovaná 16. 2. 2009 a dňa 20. 2. 2009 zaslaná poštou.

- por. č. spisu 36

	Žiadosť Ing. Jaroslava V. CSc, Košice o vyjadrenie k projektovej dokumentácii na sklad motocyklov s predajom zo dňa 8. 1. 2009. V spise sa nachádza odpoveď spracovaná dňa           6. 2. 2009 bez uvedenia dátumu odovzdania, či zaslania poštou.

- por. č. spisu 56

	Žiadosť o stanovisko k objemovému riešeniu uličnej fronty zástavby v lokalite Stará sečovská cesta od spoločnosti G – ATELIER – Gelnica zo dňa 13. 1. 2009. Odpoveď osobne prevzatá dňa 16. 3. 2009.

- por. č. spisu 96

	Žiadosť o stanovisko k odkúpeniu časti parcely od Jolany K., Košice zo dňa 15. 1. 2009. V spise sa nachádza odpoveď zo dňa 16. 1. 2009 bez uvedenia dátumu odoslania, či prevzatia.

- por. č. spisu 31

	Žiadosť o vyjadrenie k výstavbe garáže v časti Terasa – Lunik VIII od Ing. Ivana P. zo dňa 9. 1. 2009. Odpoveď spracovaná dňa 19. 1. 2009. Pri podpise o prevzatí nie je uvedený dátum.

	Prehľad neukončených spisov podľa registratúrneho denníka je zrejmý z prílohy k správe.

	Uvedené kontrolné zistenia ukazujú, že 30 dňové lehoty pri vybavovaní spisov, dokumentov a žiadostí zo strany ÚHA v mnohých prípadoch nie sú dodržané, čím dochádza k porušeniu zákona č. 71/1967 Zb. o správnom konaní (§ 49) a taktiež na to, že registratúrne denníky nie sú vedené v súlade s čl. 5 Registratúrneho poriadku, podľa ktorého denník sa vedie tak, aby priebežne poskytoval úplné a presné, časové a vecne aktuálne údaje o evidovaných záznamoch. 

	
II. Plnenie uznesení

	Mestské zastupiteľstvo uzneseniami v roku 2009 uložilo Útvaru hlavného architekta úlohy a to :

Uznesenie MZ č. 378 zo dňa 11. 3. 2008

Bod 1)   Vypracovať a predložiť mestskému zastupiteľstvu v Košiciach na schválenie zmenu a doplnky územného plánu v lokalite VŠA na plochy mestského a nadmestského občianskeho vybavenia, polyfunkčnej  zástavby a súčasne aj športovo – relaxačného vyššieho vybavenia na náklady majiteľa príslušných nehnuteľností.

T: 6/2009
Z: riaditeľ MMK a architekt mesta Košice

Plnenie:

Zmeny a doplnky územného plánu v lokalite VŠA boli predložené na XXVIII. rokovanie MZ dňa 25. 8. 2009. V súčasnosti sa spracovávajú urbanistické štúdie areálu, ktoré budú riešiť detailnejšie zástavbu územia a regulatívy na zástavbu a budú predložené na Mestské zastupiteľstvo v októbri 2009.

Úloha splnená.

Bod 2 písm. a)  Vypracovať návrh na vyriešenie problému v súvislosti s priestormi pre potreby DPMK a.s. v areáli na Bardejovskej ul. . Pripraviť návrh nájomnej zmluvy v k.ú. Terasa pozemok s celkovou výmerou 3 203 m2 s DPMK a.s. za  účelom rozšírenia areálu DPMK a.s. pre odstavné plochy autobusov DPMK a.s. 

T: 6/2009
Z: riaditeľ MMK a architekt mesta Košice

Plnenie:

Návrh zabezpečil DPMK a.s., ÚHA sa zúčastňoval na konzultáciách pri príprave návrhu a jeho odsúhlasovania.

Úloha splnená.

Bod 2 písm. b)   Pripraviť návrh riešenia na zriadenie parkoviska pre potreby zamestnancov DPMK a.s. v blízkosti tohto areálu.

T: 6/2009
Z: riaditeľ MMK a architekt mesta Košice

Plnenie:
 
Návrh zabezpečil DPMK a.s., ÚHA sa zúčastňoval na konzultáciách pri príprave návrhu a jeho odsúhlasovania.

Úloha splnená.

Uznesenie MZ č. 779 zo dňa 31. 3. 2009

Pís. B. bod 1) Vypracovať a mestskému zastupiteľstvu v Košiciach predložiť na schválenie zmenu územného plánu v lokalite medzi diaľničným privádzačom a sídliskom Ťahanovce na pozemky v k.ú. Nové Ťahanovce pre účely realizácie projektu výstavby obchodného a zábavného centra pre obchodné reťazce.

T: MZ 10/2009
Z: riaditeľ MMK a architekt mesta Košice

Plnenie:

ÚHA požiadal spoločnosť Fordin o špecifikáciu zámerov pre dané územie, ktoré sú nevyhnutné pre ďalšie pokračovanie prípravy. Oddelenie komunálneho práva MMK spracovalo návrh zmluvy so špecifikáciou územnoplánovacích podmienok,  ktoré taktiež majú vplyv na spracovanie zmien a doplnkov. Je potrebná zmena rozpočtu ÚHA, alebo súhlas spoločnosti o spolufinancovaní územnoplánovacích podkladov pre zmeny a doplnky ako aj spolufinancovanie samotných zmien a doplnkov. Tieto rokovania v súčasnosti prebiehajú. Náklady na celý proces zabezpečenia zmien a doplnkov sa odhadujú na cca 33 000 Eur. Tieto náklady ÚHA nemá zahrnuté v rozpočte pre rok 2009. ÚHA listom i ústne viackrát vyzval investora na doplnenie podkladov. Investor na tieto výzvy doteraz nereagoval. Termín október 2009 v súčasnosti nie je reálny, z dôvodu absencie podkladov a nezabezpečeného financovania celého procesu. ÚHA mesta Košice pripravuje návrh na posun termínu z dôvodu nedostatku financií a podkladov na august 2010, s podmienkou dodania podkladov do februára 2010. 

Úloha nesplnená – je v realizácii

Uznesenie MZ č. 794 zo dňa 30. 4. 2009 

Pís. E)  Optimalizácia lokalizácie dopravného napojenia navrhovanej mimoúrovňovej križovatky severne od OC Metro, v súlade s ďalšími rozvojovými aktivitami mesta so zohľadnením urbanistických, ekonomických, technických kritérií. 

T: bez termínu
Z: riaditeľ MMK a architekt mesta Košice

Plnenie:

V súčasnosti prebiehajú rokovania so spoločnosťou Fordin, za účelom zistenia všeobecných urbanistických parametrov ich zámeru, ktoré sú podmienkou ďalšieho odborného posúdenia optimálnej polohy križovatky. Návrh lokalizácie bol spracovaný a odoslaný spoločnosti Fordin. Na základe spätnej väzby prebehlo rokovanie s projektantom dopravného napojenia spoločnosti Fordin o technickom riešení napojenia na ÚHA mesta Košice. Opravený návrh spoločnosti Fordin bol akceptovaný. Úprava lokalizácie napojenia bude spracovaná spolu s návrhom na využitie územia spol. Fordin v zmysle uznesenia MZ č. 779 písm. B bod 1.

Úloha nesplnená - je v realizácii

	Súčasťou správy o výsledku kontroly je písomné stanovisko hlavného architekta mesta Košice a opatrenia na odstránenie zistených nedostatkov uvedených v protokole o výsledku kontroly.

Košice, 15. 10. 2009

Ing. Richard Hojer
 Hlavný kontrolór mesta Košice